b'\n_START_ARTICLE_\nUrania (Kypros)\n_START_SECTION_\nHistoria\n_START_PARAGRAPH_\nUranian historiasta tiedet\xc3\xa4\xc3\xa4n suhteellisen v\xc3\xa4h\xc3\xa4n. Kaupunki on hautal\xc3\xb6yt\xc3\xb6jen perusteella saattanut olla olemassa jo geometrisella ja arkaaisella kaudella. Kaupungin varsinaisen paikan arkeologisten l\xc3\xb6yt\xc3\xb6jen perusteella se olisi kuitenkin ollut olemassa vasta klassisella kaudella. Demetrios Poliorketes valtasi kaupungin vuonna 306 eaa. rantauduttuaan joukkoineen Kyprokselle Karpasiassa. T\xc3\xa4m\xc3\xa4n j\xc3\xa4lkeen h\xc3\xa4n eteni sielt\xc3\xa4 kohti Salamista. Kaupunki kukoisti edelleen hellenistisell\xc3\xa4 ja roomalaisella kaudella ja aina varhaiselle bysanttilaiselle kaudelle saakka. Se hyl\xc3\xa4ttiin arabien hy\xc3\xb6kk\xc3\xa4ysten vuonna 647 jaa. j\xc3\xa4lkeen._NEWLINE_Kaupungin alueella on suoritettu joitakin kaivauksia vuonna 1938.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nUranian raunioalue k\xc3\xa4sitt\xc3\xa4\xc3\xa4 laajan alueen rannalla sek\xc3\xa4 sis\xc3\xa4maan rinteill\xc3\xa4. Kaupungin akropolis sijaitsi kaupungin etel\xc3\xa4osassa. Akropoliilta on l\xc3\xb6ydetty jonkun rakennuksen rauniot. Ne ovat mahdollisesti per\xc3\xa4isin pyh\xc3\xa4k\xc3\xb6st\xc3\xa4 tai linnoituksesta. Alakaupunki levitt\xc3\xa4ytyi akropoliin ja meren v\xc3\xa4liselle alueelle. Sielt\xc3\xa4 on l\xc3\xb6ydetty useiden rakennusten osia, kuten pylv\xc3\xa4\xc3\xa4nosia. Kaupungin satamana toimi hevosenkeng\xc3\xa4nmuotoinen luonnonsatamalahti. Sen rannalla on joitakin j\xc3\xa4\xc3\xa4nteit\xc3\xa4 satamarakennelmista._NEWLINE_Kaupungin hautausmaita on l\xc3\xb6ydetty sen l\xc3\xa4nsipuolelta. Haudat ajoittuvat klassiselta hellenistiselle kaudelle. Bysanttilaisen ajan l\xc3\xb6yt\xc3\xb6ihin lukeutuvat kolmen kirkon rauniot. Ne ovat nykyisin parhaiten n\xc3\xa4kyv\xc3\xa4t j\xc3\xa4\xc3\xa4nteet paikalla._NEWLINE_Kaupungin paikalta tehdyt esinel\xc3\xb6yd\xc3\xb6t ovat Kyproksen museossa Nikosiassa ja osaksi museoissa eri puolilla maailmaa, kuten Ashmolean Museumissa Oxfordissa.'